Bjørn Brandenborg (S), 2024-06-04:
Jeg begyndte med at opfordre Liberal Alliances ordfører, eller hvem man har lyst til at sende herop, til at gå op og forklare, hvad det er for nogle uddannelsespladser, som må lukke, når man foreslår at rulle aftalen tilbage.
Man kan selvfølgelig ikke både blæse og have mel i munden, og når man foreslår at rulle hele udflytningsaftalen og alle nedskaleringerne i de store byer tilbage, så er der jo ikke økonomi til aftalerne, og der er heller ikke de forudsætninger for, at de her uddannelsespladser bliver levedygtige, hvad vi har sørget for i den her aftale.
Så jeg synes faktisk, det ville klæde ordføreren at komme herop og forklare, hvordan det skal ske, og hvad for nogle uddannelser der vil lukke.
Når vi f.eks., forhåbentlig snart, åbner en ny læreruddannelse i Svendborg, er det jo, fordi der sad nogle mennesker i forhandlingerne om den aftale engang, som insisterede på, at det var vigtigt, at der også var gode skolelærere i det sydfynske område.
Hvis vi ikke havde gjort det, var der ikke kommet nogen læreruddannelse.
Det samme kunne man sige om at læse til jordemoder i Slagelse, pædagog i Holbæk osv.
Tak for opfordringen.
Jeg kan forsikre ordføreren om, at jeg har læst beslutningsforslaget adskillige gange.
Der er for mig også noget paradoksalt i, at der er nogen, der påstår, at man ikke har læst det, og når man så læser det, står der præcis det samme igen, nemlig at man foreslår at rulle hele udflytningsaftalen tilbage, dvs. de 23 uddannelsesudbud, der er placeret i aftalen, og man foreslår at rulle økonomien tilbage, og man foreslår at rulle nedskaleringen af uddannelsespladser tilbage.
Hvis det ikke er det, man mener, og hvis vi er en hel sal, der har misforstået det, så synes jeg, at ordføreren skulle komme herop og forklare, hvad det så i virkeligheden er, der er Liberal Alliances politik.
Tak for kommentaren.
Hele forudsætningen for, at det her samfund kan hænge sammen, er, at der er gode uddannelsesmuligheder i hele landet, men derfor kan man selvfølgelig ikke, som Liberal Alliance gør, påstå, at man kan oprette mange flere uddannelsespladser i både de store byer og i provinsen osv., og så vil alt bare gå godt.
Man er også nødt til at træffe de svære og strukturelle beslutninger.
Jeg tror på, at vi kommer et stykke ad vejen med den her aftale.
Det er en aftale, hvor der bliver kigget på økonomien i uddannelserne, altså hvor man giver et bedre grundtilskud til de uddannelser, der er, og giver dem bedre muligheder for at kunne opretholde de uddannelser, vi allerede har, og de får større taxametertilskud.
Man har herfra oplevet et politisk pres for at sørge for, at der skal være uddannelsesmuligheder i hele landet, vi har lavet en kandidatreform, der naturligvis også reducerer optaget på kandidatuddannelserne, og vi har investeret i erhvervsuddannelserne osv.
Jeg tror, at alle de ting er med til at gøre, at uddannelserne bliver mere levedygtige.
Men jeg vil også være ærlig og sige, at vi jo står over for udfordringer i forhold til faldende ungdomsårgange, og derfor tror jeg på, at det kun bliver endnu vigtigere, at vi har nogle diskussioner som den, som hr. Dennis Flydtkjær rejser her, nemlig om, hvordan man sørger for, at der også i fremtiden er gode uddannelsesmuligheder i hele landet.